Moet ek my weer laat doop? - www.bybelkennis.co.za
Moet ek my weer laat doop?
by Mitch Kalp · Published 31/08/2009 · Updated 28/09/2014
Moet ek my weer laat doop? – Jan van der Watt
Is as kind gedoop, groot geword in "Christelike " huis, het afgedwaal, maar in Sy groot genade het die Vader my weer vergewe. Ek het nou lewende en groeiende verhouding met my Verlosser. Ek word nou gekonfronteer(in positiewe sin) dat ek my moet laat doop, ek het ook die begeerte in my hart! Waarom laat mens jou weer doop! Moet ek?
Prof. Jan van der Watt antwoord:
Elders op die webblad word die doop bespreek – ek gaan nie weer alles herhaal wat daar staan nie. Kom ons kyk egter net na wat gebeur as mens afdwaal en weer terugkom.
A) Die doop is 'n sigbare gebruik wat wil sê dat 'n mens van een familie na 'n ander oorgegaan het. Jy behoort nie meer aan die duiwel se familie nie, maar is 'n kind van God. Klein kinders word gedoop omdat hulle ouers deel van die familie van God is. God vat nie 'n kind van sy kinders en gooi hom of haar uit die familie om daar buite in die duisternis groot te word en wag dan tot die kind daar buite in die duisternis die insig ontwikkel om na God toe te kom nie. Nee, God gee die kind van sy kinders die kans om in die familie groot te word, met ouers wat hom of haar moet leer hoe om te leef soos 'n kind van die familie. Daarom lê die ouers ook 'n belofte af met die doop. Hulle moet hulle kind grootmaak soos 'n kind van God.
B) Wat gebeur as so kind afdwaal? Die beste voorbeeld is die verlore seun (Lukas 15). Daar sien ons presies hoe dit werk. Die jongste seun was deel van die familie. Hy draai toe sy rug op die familie. Daar in die vreemde land het hy nie meer al die voorregte wat 'n kind het nie en sy pa sorg nie meer vir hom nie. As hy daar sou doodgaan, sou hy weg van sy pa af doodgegaan het. Dit is so as iemand van God af wegdraai. Dit is sy keuse en hy of sy moet die gevolge van die keuse dra.
C) Die seun besluit om weer terug te draai na sy pa toe. Toe hy by die huis aankom, laat sy pa hom nie weer van voor af aanneem nie. Hy hoef nie vorms in te vul of iets spesiaals te doen nie. Sy pa ontvang hom met oop arms, omdat hy 'n genadige en liefdevolle pa is. So is dit met iemand wat weer terugkeer na sy geestelike familie toe. Hy hoef nie weer van voor af te begin of van voor af kind te word nie. Hy hoef nie weer gedoop te word nie. Sy bestaande kindskap word deur die oop arms van God bevestig. As hy nie teruggekom het nie, sou hy nooit die oop arms van sy Vader leer ken het nie.
D) Daar word wel 'n groot fees gehou met die terugkeer, maar dit is nie 'n inlywingsritus soos die doop nie. Dit is 'n vreugdefees. Daar is dus niks verkeerd om jou kindskap en ook jou terugdraai na God te vier nie. Maar jy hoef nie weer van voor af te begin of gedoop te word nie.